
                     Nr.23/223/2011
AVIZ
asupra propunerii legislative privind comunicaţiile electronice



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei juridice, de disciplină şi imunităţi şi Comisiei pentru tehnologia informaţiei şi comunicaţiilor, cu propunerea legislativă privind comunicaţiile electronice, transmisă cu adresa nr.P.l.x. 393 din 27 iunie 2011, înregistrată sub nr.23/223 din 29 iunie 2011.


Consiliul Legislativ, cu avizul nr.404/05.04.2011, avizează favorabil propunerea legislativă cu observaţii şi propuneri.



Guvernul României, prin actul nr. 5958/DRP din 23.06.2011, susţine adoptarea propunerii legislative.



Propunerea legislativă are ca obiect transpunerea în legislaţia naţională a normelor cuprinse în Directiva 2009/136/CE şi în Directiva 2009/140/CE, urmărind, totodată, stabilirea unui cadru unitar intern pentru reglementarea serviciilor de comunicaţii electronice, a reţelelor de comunicaţii electronice, a infrastructurii şi a serviciilor asociate, precum şi a anumitor aspecte privind echipamentele terminale menite să faciliteze accesul utilizatorilor cu dizabilităţi.


Examinarea propunerii legislative a avut loc în şedinţa comisiei din data de 21 septembrie 2011.

În urma dezbaterilor, membrii comisiei au hotărât, în unanimitate, avizarea favorabilă a propunerii legislative.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Senatul.

PREŞEDINTE,
Iulian Iancu
Şef serviciu,
Viorica Petraşcu

